Το Μωρό της Ρόζμαρι (ταινία)

Το μωρό της Ρόζμαρι (πρωτότυπος τίτλος: Rosemary's Baby) είναι αμερικανική ταινία ψυχολογικού τρόμου, του 1968, σε σενάριο και σκηνοθεσία του Πολωνού σκηνοθέτη Ρόμαν Πολάνσκι, βασισμένη στο ομότιτλο μυθιστόρημα του Άιρα Λέβιν που εκδόθηκε το 1967. Το καστ περιλαμβάνει τους Μία Φάροου, Τζον Κασσαβέτη, Ρουθ Γκόρντον, Μορίς Έβανς, Ραλφ Μπέλαμι και Σίντνεϊ Μπλάκμερ. Η ταινία αφηγείται την ιστορία μιας εγκύου γυναίκας που φοβάται ότι οι γείτονές της ανήκουν σε αίρεση και θέλουν να πάρουν το παιδί της. Το μωρό της Ρόζμαρι γνώρισε σχεδόν την καθολική αναγνώριση από τους κριτικούς του κινηματογράφου, κέρδισε πολλές υποψηφιότητες και βραβεία και σήμερα θεωρείται μία από τις καλύτερες αμερικανικές ταινίες τρόμου που γυρίστηκαν ποτέ. Το 2014, η ταινία επιλέχθηκε να διατηρηθεί στο Εθνικό Μητρώο Κινηματογράφου από τη Βιβλιοθήκη του Κογκρέσου, καθώς θεωρείται "πολιτισμικά, ιστορικά και αισθητικά σημαντική".

 Η νεαρή καθολική Ρόζμαρι Γκούντχαους (Μία Φάροου) έχει παντρευτεί έναν φιλόδοξο ηθοποιό του θεάτρου, τον Γκάι (Τζον Κασσαβέτης), που πασχίζει να κάνει καριέρα. Μετακομίζουν μαζί στο νέο τους σπίτι στο συγκρότημα πολυτελών διαμερισμάτων Μπράμφορντ, ένα επιβλητικό παλαιό κτίριο στη Νέα Υόρκη. Παρόλο που προειδοποιούν το ζευγάρι ότι το σπίτι έχει ένα σκοτεινό ιστορικό μαγείας και φόνων, εκείνοι αποφασίζουν να αγνοήσουν τις εικασίες και να μείνουν εκεί. Σύντομα αρχίζουν να κάνουν παρέα με τους αδιάκριτους ηλικιωμένους γείτονές τους από το διπλανό διαμέρισμα, Μίνι (Ρουθ Γκόρντον) και Ρομάν Κάστεβετ (Σίντνεϊ Μπλάκμερ), οι οποίοι φέρονται υπερβολικά φιλικά στο ζευγάρι, κάτι που κάνει τη Ρόζμαρι τελικά να δυσφορεί. Αντίθετα, ο Γκάι τους επισκέπτεται συχνότερα, σταδιακά απομακρύνεται από την γυναίκα του, αλλά αποκτά επαγγελματική επιτυχία, παίρνοντας το ρόλο σε μια θεατρική παράσταση, όταν ο προηγούμενος πρωταγωνιστής τυφλώνεται μυστηριωδώς. Σύντομα, η Ρόζμαρι μένει έγκυος και ξεκινά μια περίοδος που, ενώ θα έπρεπε να είναι ήρεμη κι ευτυχισμένη, αποδεικνύεται εφιαλτική καθώς υποψιάζεται ότι ο άντρας της και οι γείτονές τους έχουν μυηθεί στο σατανισμό. Η Ρόζμαρι αρχίζει να νιώθει ανασφαλής και αρχίζει να αμφισβητεί τη λογική της. Το μωρό της Ρόζμαρι λειτουργεί σαν ψυχολογικό θρίλερ κι η επιτυχία του Ρόμαν Πολάνσκι ως σκηνοθέτη έγκειται κυρίως στο ότι τοποθετεί το θεατή τόσο πολύ στη θέση της Ρόζμαρι, που τον κάνει να μοιράζεται τις σκέψεις της, τους φόβους και την αγωνία της. Το Cine.gr δήλωσε ότι στην ταινία, ο Πολάνσκι δεν θέτει ένα μυστήριο ως σκοπό, αλλά ως μέσο. Δημιούργησε μία υποβλητική ατμόσφαιρα χωρίς να καταφύγει στα γνωστά «κλισέ» των θρίλερ, δημιουργώντας τον τρόμο χωρίς να δείχνει αίμα, πριόνια, τέρατα ή μανιακούς δολοφόνους.Η ταινία σημείωσε τεράστια επιτυχία στην εποχή της, έλαβε πλήθος θετικών κριτικών, τιμήθηκε με πολλά βραβεία και θεωρείται μία από τις καλύτερες ταινίες τρόμου όλων των εποχών. Το πιο διάσημο θρίλερ του σύγχρονου κινηματογράφου, πιστό στο βιβλίο του Άιρα Λέβιν, προκάλεσε σοκ στο κοινό της εποχής, τιμήθηκε με Βραβείο Όσκαρ και Χρυσή Σφαίρα. Η Ρουθ Γκόρντον κέρδισε Όσκαρ Β' Γυναικείου Ρόλου για την ερμηνεία της ως Μίνι Κάστεβετ.Το 2014, προβλήθηκε στο αμερικανικό κανάλι NBC μία τετράωρη τηλεοπτική σειρά με τίτλο Το Μωρό της Ρόζμαρι, βασισμένη στην ίδια ιστορία, αλλά τοποθετημένη στο Παρίσι. Το Μωρό της Ρόζμαρι στην IMDb Το Μωρό της Ρόζμαρι στο Rotten Tomatoes